Autoilun rajoittaminen on vähentänyt päästöjä keskustassa lähes 40 prosenttia. Kuvassa Madridin keskustan liikennettä rajoitusten voimaantulon jälkeen joulukuussa 2018.

Autoilun rajoittaminen on vähentänyt päästöjä keskustassa lähes 40 prosenttia. Kuvassa Madridin keskustan liikennettä rajoitusten voimaantulon jälkeen joulukuussa 2018. Fernando Alvarado / EPA

Viime marraskuussa voimaan tulleiden rajoitusten jälkeen typen oksidit vähenivät 38 prosenttia, hiilidioksidipäästöt yli 14 prosenttia ja autojen määrä keskustassa 24 prosenttia.

Espanjan pääkaupunki Madrid on palannut konservatiivijohtoon neljän vuoden tauon jälkeen. Madridin uuden hallinnon odotetaan ryhtyvän vaalilupauksensa mukaisesti purkamaan kaupungin keskustassa yksityisautoilulle asetettuja rajoituksia.

Sosialistihallinto kielsi marraskuussa 2018 autoilun laajalla alueella Madridin keskustassa muilta kuin päästöttömiltä ajoneuvoilta, alueen asukkailta ja julkiselta liikenteeltä.

Mittausten mukaan typen oksidit vähenivät kiellon jälkeen 38 prosenttia, hiilidioksidipäästöt laskivat yli 14 prosenttia ja autojen määrä keskustassa väheni 24 prosenttia, kertoo El País -lehti (siirryt toiseen palveluun).

Konservatiivisen PP:n ja sen tukijapuolueiden mielestä kielto on kuitenkin liian tiukka ja sitä pitäisi lieventää. Uudeksi Madridin pormestariksi nousseen PP:n José Luis Martínez-Almeidan mukaan parempi keino päästöjen vähentämiseksi olisi tukea vähäpäästöisten ajoneuvojen hankintaa.

Madridin uusi pormestari Jose Luis Martinez-Almeida vastaanotti virkansa tunnukset lauantaina kaupungintalossa. Emili Naranjo / EPA

Toukokuun aluevaaleissa konservatiivipuolue PP sai vähemmän ääniä kuin sosialistipuolue, mutta sai tuekseen pienemmät puolueet. Keskustaoikeistolaisen Ciudadanosin ja äärioikeistolaisen Voxin tuella PP varmisti enemmistön kaupunginvaltuustossa.

Valta Espanjan pääkaupungissa ehti olla sosialistien hallussa vain neljä vuotta. Sitä ennen PP oli johtanut Madridia yli kaksi vuosikymmentä.

Lähteet: AFP, Reuters